Oos-Kaapse busongeluk eis lewe van 21 | Maroela Media
Oos-Kaapse busongeluk eis lewe van 21
Minstens 21 mense is Maandagoggend in 'n busongeluk in die Oos-Kaap dood.
Simon Zwane, woordvoerder van die Padverkeersbestuurskorporasie (RTMC), sê die bus het omstreeks 08:00 in die omgewing van Willowvale naby die Tafalofefe-hospitaal omgeslaan.
Die bus het ten tyde van die voorval passasiers op verskillende plekke op die roete van Chebe op pad na Butterworth opgelaai. Die bestuurder van die bus het vermoedelik beheer verloor waarna die bus in 'n kloof afgestort het.
Sizwe Kupelo, woordvoerder van die departement van gesondheid in die Oos-Kaap, het gesê die departement het twee helikopters en ambulanse na die toneel ontbied. Die helikopters kon egter nie land nie weens die onbegaanbare terrein.
Hoewel daar aanvanklik tien liggame op die toneel aangetref is, is daar intussen bevestig dat minstens 21 mense in die voorval omgekom het.